b'\n_START_ARTICLE_\nColleen Moore\n_START_SECTION_\nLapsuus ja nuoruus\n_START_PARAGRAPH_\nKathleen Morrison syntyi Port Huronin kaupungissa Michiganissa Charles R. ja Agnes Kelly Morrisonin esikoiseksi. H\xc3\xa4nell\xc3\xa4 oli yksi nuorempi veli Cleve Moore (1904\xe2\x80\x931954). Cleve n\xc3\xa4ytteli sisarensa kanssa parissa elokuvassa. Kathleenin kasvaessa perhe muutti usein; ensin Michiganin sis\xc3\xa4puolella ja my\xc3\xb6hemmin Atlantaan, Georgiaan, miss\xc3\xa4 he asuivat kaikkiaan kolmessa eri osoitteessa vuosina 1908\xe2\x80\x931910. He asuivat alle vuoden ajan my\xc3\xb6s Warrenissa, Pennsylvaniassa. Vuonna 1911 perhe asettui asumaan Tampaan, Floridaan._NEWLINE_Moore otti ensimm\xc3\xa4isen askeleensa Hollywoodiin 15-vuotiaana, kun h\xc3\xa4nen set\xc3\xa4ns\xc3\xa4 j\xc3\xa4rjesti koekuvauksen elokuvaohjaaja D. W. Griffithin kanssa. Kathleenin nuoruuden intohimoja olivat nuket ja elokuvat; molemmilla oli merkitt\xc3\xa4v\xc3\xa4 rooli h\xc3\xa4nen my\xc3\xb6hemm\xc3\xa4ss\xc3\xa4 el\xc3\xa4m\xc3\xa4ss\xc3\xa4\xc3\xa4n.\n_START_SECTION_\nUra\n_START_PARAGRAPH_\nMooren ensimm\xc3\xa4iset elokuvaosat olivat l\xc3\xa4hinn\xc3\xa4 pieni\xc3\xa4 n\xc3\xa4ytt\xc3\xa4ytymisi\xc3\xa4 ja statistin teht\xc3\xa4vi\xc3\xa4 mykk\xc3\xa4elokuvissa, kuten westerneiss\xc3\xa4. H\xc3\xa4n sai sopimuksen Griffithin Triangle-Fine Arts -yhti\xc3\xb6n kanssa sill\xc3\xa4 ehdolla, ett\xc3\xa4 l\xc3\xa4p\xc3\xa4isi n\xc3\xa4k\xc3\xb6testin (Moore k\xc3\xa4rsi heterokromiasta, h\xc3\xa4nen toinen silm\xc3\xa4ns\xc3\xa4 oli sininen ja toinen ruskea), jonka tarkoituksena oli varmistaa, ettei h\xc3\xa4nen tilastaan olisi haittaa l\xc3\xa4hikuvissa. Mooren eriv\xc3\xa4riset silm\xc3\xa4t l\xc3\xa4p\xc3\xa4isiv\xc3\xa4t testin, ja h\xc3\xa4n l\xc3\xa4hti Chicagosta Hollywoodiin \xc3\xa4itins\xc3\xa4 ja iso\xc3\xa4itins\xc3\xa4 saattamana. Moore kertoi my\xc3\xb6hemmin t\xc3\xa4st\xc3\xa4 ajasta: \xe2\x80\x93 "Minut oltiin l\xc3\xa4hett\xc3\xa4m\xc3\xa4ss\xc3\xa4 Hollywoodiin \xe2\x80\x93 ei sen takia ett\xc3\xa4 kukaan siell\xc3\xa4 olisi pit\xc3\xa4nyt minua hyv\xc3\xa4n\xc3\xa4, vaan yksinkertaisesti tehd\xc3\xa4kseen vastapalveluksen."_NEWLINE_H\xc3\xa4n alkoi saada sivuosia sopimusyhti\xc3\xb6n elokuvista, jotka v\xc3\xa4hitellen veiv\xc3\xa4t h\xc3\xa4nt\xc3\xa4 suuren yleis\xc3\xb6n tietoisuuteen. The Bad Boy oli ensimm\xc3\xa4inen elokuva, jossa Mooren nimi mainittiin alkuteksteiss\xc3\xa4. Triangle-Fine Arts meni konkurssiin muutaman elokuvan j\xc3\xa4lkeen, ja Moore joutui etsim\xc3\xa4\xc3\xa4n uutta elokuvasopimusta Hands Up!-elokuvan kela mukanaan._NEWLINE_Ensimm\xc3\xa4isen merkitt\xc3\xa4v\xc3\xa4n elokuvansa Little Orphant Annie Moore teki Selig Polyscope -yhti\xc3\xb6lle, joka kuitenkin meni konkurssiin. Elokuva osoittautui silti menestykseksi, samoin kuin sit\xc3\xa4 edelt\xc3\xa4nyt A Hoosier Romance, jossa Moore my\xc3\xb6s esiintyi. Niiden j\xc3\xa4lkeen Moore teki l\xc3\xa4hinn\xc3\xa4 western- ja baseball-elokuvia muun muassa Paramount Picturesille ja Fox Film Corporationille._NEWLINE_Vuosi 1922 oli erityisen tapahtumarikas Moorelle. H\xc3\xa4net valittiin WAMPAS Baby Starsiksi New Yorkissa tunnustuksena h\xc3\xa4nen kasvavalle suosiolleen. Lis\xc3\xa4ksi h\xc3\xa4n tapasi ensimm\xc3\xa4isen aviomiehens\xc3\xa4, tuottaja John McCormickin, ja he meniv\xc3\xa4t kihloihin. Samana vuonna Moore julkaisi my\xc3\xb6s kaikkiaan viisi elokuvaa._NEWLINE_T\xc3\xa4hti Mooresta tuli 1920-luvulla, kun ensi-iltoihin tulivat ajan suuret menestyselokuvat Balettirottia, Miest\xc3\xa4 mets\xc3\xa4st\xc3\xa4m\xc3\xa4ss\xc3\xa4!, Nykyaikaista nuorisoa, Siveyden valvoja ja Er\xc3\xa4maan kukka. Moore oli allekirjoittanut sopimuksen First National Picturesin kanssa vuonna 1923 \xe2\x80\x93 t\xc3\xa4m\xc3\xa4 yhti\xc3\xb6 teki Mooresta supert\xc3\xa4hden. Elokuvat olivat p\xc3\xa4\xc3\xa4osin flapper-komedioita, joihin Moore kuitenkin v\xc3\xa4syi my\xc3\xb6hemmin. Haastavampi rooli oli musikaalielokuvassa Sally (1925), josta tuli menestys sek\xc3\xa4 elokuva Elon seikkailut, jossa Moore kokeili kykyj\xc3\xa4\xc3\xa4n dramaattisessa roolissa._NEWLINE_Elon seikkailut oli yleis\xc3\xb6menestys, ja sen ulkomaiden ensi-iltakiertue Euroopassa oli suunniteltu samalle ajankohdalle kuin Irene-komedian kuvaukset, jossa Moorella oli p\xc3\xa4\xc3\xa4osa. Moore n\xc3\xa4ki kiertueen ainutlaatuisena tilaisuutena viett\xc3\xa4\xc3\xa4 aikaa aviomiehens\xc3\xa4, tuottaja John McCormickin kanssa. Molemmat omistautuivat uralleen, ja hektiset aikataulut estiv\xc3\xa4t heit\xc3\xa4 viett\xc3\xa4m\xc3\xa4st\xc3\xa4 laatuaikaa yhdess\xc3\xa4. Mooren yhten\xc3\xa4 tavoitteena oli perustaa perhe, mutta h\xc3\xa4n loukkasi niskansa kuvatessaan Er\xc3\xa4maan kukkaa. Elokuvan tuotanto pantiin j\xc3\xa4ihin, kun Moore vietti kuusi viikkoa vuoteenomana. Toivuttuaan h\xc3\xa4n kuvasi filmin loppuun ja l\xc3\xa4hti Eurooppaan voittoisalle ensi-iltakiertueelle._NEWLINE_Mooren seuraava elokuva oli Me nykyaikaiset, jota kuvattiin Englannissa. Komedia oli mukaelma elokuvasta Nykyaikaista nuorisoa englantilaisessa perspektiiviss\xc3\xa4. Sit\xc3\xa4 seurasivat komediaelokuvat Irene ja Siivoojatyt\xc3\xb6st\xc3\xa4 filmit\xc3\xa4hdeksi, jossa esiintyi cameoroolissa koomikko Harry Langdon. Vuonna 1926 Moore kuvasi elokuvan Sen t\xc3\xa4ytyy olla rakkautta!, joka oli romanttinen komedia dramaattisella pohjavireell\xc3\xa4. Edelliselle vuosisadalle sijoittuva Katutanssijatar ilmestyi 1927. Siin\xc3\xa4 Moore tulkitsi urheaa nuorta tanssijaa Lontoon Limehousen alueelta. Elokuva perustui Thomas Burken romaaniin ja se kuvattiin San Franciscon Chinatownissa. Romaanin surullisen lopun ei uskottu elokuvassa toimivan onnellisen lopun tavoin, mutta molemmat versiot kuvattiin. Yleis\xc3\xb6 piti kuitenkin enemm\xc3\xa4n surullisesta lopusta. Elokuvassa Moore tanssi osan kohtauksistaan itse._NEWLINE_Vuonna 1927 julkaistiin New Yorkissa kuvattu Halloo tytt\xc3\xb6, joka oli er\xc3\xa4\xc3\xa4nlainen ohuesti peitetty Tuhkimo-tarina. Samana vuonna Moore erosi studiostaan samaan aikaan kun h\xc3\xa4nen miehens\xc3\xa4 yll\xc3\xa4tt\xc3\xa4en lopetti. Huhujen mukaan McCormick olisi saanut potkut alkoholisminsa takia, ja ett\xc3\xa4 Moore l\xc3\xa4hti houkutellakseen miehens\xc3\xa4 takaisin asemaansa studiolla. Se toimi, ja McCormickista tuli vaimonsa ainoa tuottaja. Mooren suosio salli h\xc3\xa4nen tuotantojensa olevan hyvin suuria ja runsaita. Ensimm\xc3\xa4isen maailmansodan draama Syreenien kukkiessa oli yksi ajan suurimpia tuotantoja. Se oli miljoonan dollarin elokuva, joka palautti kuukausissa jokaisen siihen k\xc3\xa4ytetyn pennin. Ennen elokuvan ensi-iltaa Warner Bros.-yhti\xc3\xb6 oli ottanut hallintaansa First Picturesin, eik\xc3\xa4 se ollut kiinnostunut yll\xc3\xa4pit\xc3\xa4m\xc3\xa4\xc3\xa4n Mooren sopimusta ennen kuin n\xc3\xa4kisi Syreenien kukkiessa-elokuvan py\xc3\xb6re\xc3\xa4t katsojaluvut. Ilmestytty\xc3\xa4\xc3\xa4n elokuva oli niin suuri hitti, ett\xc3\xa4 Moore onnistui s\xc3\xa4ilytt\xc3\xa4m\xc3\xa4\xc3\xa4n sopimuksensa ehdot ja h\xc3\xa4nen miehens\xc3\xa4 John ty\xc3\xb6ns\xc3\xa4 tuottajana. Elokuvan valmistumisen aikaan Moore oli suosionsa huipulla, ja h\xc3\xa4n sai parhaimmillaan yli 10\xc2\xa0000 ihailijakirjett\xc3\xa4 viikossa.\n_START_SECTION_\nUran loppu\n_START_PARAGRAPH_\nElokuva-alan mullistaneen uutuuden, \xc3\xa4\xc3\xa4nielokuvien, kynnyksell\xc3\xa4 vuonna 1929 Moore piti tauon n\xc3\xa4yttelemisest\xc3\xa4. Erottuaan John McCormickista vuonna 1930, h\xc3\xa4n meni naimisiin merkitt\xc3\xa4v\xc3\xa4n newyorkilaisen p\xc3\xb6rssimeklari Albert Parker Scottin kanssa. Pariskunta asui ylellisess\xc3\xa4 kodissaan Kalifornian Bel Airissa, jossa he is\xc3\xa4nn\xc3\xb6iv\xc3\xa4t juhlia ja kannattivat Yhdysvaltain olympiajoukkuetta, erityisesti purjehdusjoukkuetta, vuoden 1932 kes\xc3\xa4olympialaisten aikana._NEWLINE_Erottuaan Scottista vain kahden avioliittovuoden j\xc3\xa4lkeen vuonna 1934 Moore palasi Hollywoodiin. H\xc3\xa4n esiintyi kolmessa \xc3\xa4\xc3\xa4nielokuvassa, jotka eiv\xc3\xa4t menestyneet halutusti jolloin h\xc3\xa4n j\xc3\xa4i kokonaan el\xc3\xa4kkeelle n\xc3\xa4yttelemisest\xc3\xa4. H\xc3\xa4nen viimeinen roolinsa oli toisintoversiossa elokuvasta Tulipunainen kirjain. H\xc3\xa4n avioitui kolmannen kerran leskeksi j\xc3\xa4\xc3\xa4neen Homer Hargraven kanssa ja kasvatti t\xc3\xa4m\xc3\xa4n lapsia edellisest\xc3\xa4 liitosta (Moore oli itse lapseton), ja s\xc3\xa4ilytti heihin elinik\xc3\xa4isen ja l\xc3\xa4heisen suhteen. Moore pysyi my\xc3\xb6s hyvin\xc3\xa4 yst\xc3\xa4vin\xc3\xa4 elokuvauransa aikaisten kollegojen, kuten King Vidorin ja Mary Pickfordin kanssa.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nElokuvauransa aikana Colleen Moore alkoi perustaa nukkekoteja nimell\xc3\xa4 Colleen Moore Dollhouse. H\xc3\xa4nen Fairy-linnansa, jonka suunnitteli Harold Grieve, on yksi runsaimmin koristelluista nukkekodeista Pohjois-Amerikassa, ja se pantiin n\xc3\xa4ytteille Chicagon tiede- ja teollisuusmuseoon vuonna 1950. Se on my\xc3\xb6s kahdeksas Mooren omistama nukkekoti._NEWLINE_Seuraavina vuosikymmenin\xc3\xa4 Mooren julkiset esiintymiset rajoittuivat l\xc3\xa4hinn\xc3\xa4 esiintymisiin filmifestivaaleilla. H\xc3\xa4n oli my\xc3\xb6s arvokas haastateltava, joka oli aina halukas puhumaan Hollywood-urastaan. Vuonna 1968 Moore julkaisi omael\xc3\xa4m\xc3\xa4kerran Silent Star. Moore pysyi naimisissa Hargraven kanssa t\xc3\xa4m\xc3\xa4n kuolemaan vuonna 1965 saakka. H\xc3\xa4n meni naimisiin viel\xc3\xa4 vanhalla i\xc3\xa4ll\xc3\xa4 vuonna 1983 Paul Maginotin kanssa, ja liitto kesti tammikuuhun 1988 asti, jolloin Moore kuoli sy\xc3\xb6p\xc3\xa4\xc3\xa4n 88-vuotiaana kotonaan Kalifornian Paso Roblesissa.'